49% कैंसर पीड़ित बच्चों के लिए डॉक्टर ही नहीं, 70% की हो जाती है मौत
Cancer Treatment and Fertility; India Accounts for 20% of Childhood Cancer Cases जितनी देर में आप यह रिपोर्ट पढ़कर किसी से शेयर करेंगे, उतनी देर में देश में एक और बच्चा कैंसर की जद में आ चुका होगा। विश्व स्वास्थ्य संगठन (WHO)
जितनी देर में आप यह रिपोर्ट पढ़कर किसी से शेयर करेंगे, उतनी देर में देश में एक और बच्चा कैंसर की जद में आ चुका होगा। WHO के मुताबिक कैंसर से जूझ रहे दुनिया के 20 फीसदी बच्चे अकेले भारत में हैं।
डॉक्टर कहते हैं कि बड़ों की तुलना में बच्चों को कैंसर से बचाना ज्यादा आसान है, फिर भी भारत में 49 फीसदी बच्चों को इलाज ही नहीं मिल पाता। अधिकतर अस्पतालों में उनके इलाज की व्यवस्था और डॉक्टर ही नहीं हैं। यही वजह है कि जहां अमेरिका में 80 फीसदी बच्चे कैंसर से बचा लिए जाते हैं, वहीं भारत जैसे देशों में 70 फीसदी बच्चों की मौत हो जाती है।
कैंसर के शिकार ये बच्चे अगर बच भी जाते हैं, तो भी तकलीफदेह इलाज का असर वे बरसों तक झेलते हैं। इसका असर उनके दिमाग से लेकर उनकी फर्टिलिटी तक पर पड़ता है। रिप्रोडॅक्टिव ऑर्गंस की कोशिकाएं नष्ट हो जाती हैं, जिससे वे बड़े हाेने पर पेरेंट नहीं बन पाते। डॉक्टर्स के मुताबिक मां-बाप की सिगरेट, शराब पीने की लत और जंक फूड जैसी चीजें बच्चों में कैंसर का खतरा बढ़ा रही हैं।
आज ‘इंटरनेशनल चाइल्डहुड कैंसर डे’ है। इस रिपोर्ट में जानिए बच्चों पर कैंसर का कैसा पड़ता है असर और कहीं आप भी तो कोई ऐसी गलती नहीं कर रहे, जिससे आपके बच्चे पर इसका खतरा बढ़े।
देश में हर साल हजारों बच्चों की जान कैंसर की वजह से चली जाती है...
कैंसर के इलाज से नजर कमजोर, याददाश्त में कमी, जननांगों के विकास पर असर
कैंसर के इलाज में इस्तेमाल की जाने वाली कीमोथेरेपी, सर्जरी, रेडिएशन थैरेपी के साइड इफेक्ट्स बच्चों को बहुत नुकसान पहुंचाते हैं, जिसके चलते उन्हें जिंदगी भर खास देखभाल की जरूरत पड़ सकती है।
कीमोथैरपी शुरू होते ही बच्चों का ब्लड सेल्स काउंट घट जाता है, बाल गिर जाते हैं, डायरिया और चक्कर आने लगते हैं।
रेडिएशन थैरेपी का बच्चे के दिमाग के विकास पर भी बुरा असर पड़ता है। जिससे उसे हाथों और आंखों के कोऑर्डिनेशन, IQ लेवल, पढ़ाई, याददाश्त, एकाग्रता के अलावा व्यवहार से जुड़ी समस्याएं भी झेलनी पड़ती हैं। इसीलिए अगर 3 साल तक के बच्चे को ब्रेन ट्यूमर हो तो डॉक्टर रेडिएशन थैरेपी का इस्तेमाल करने से बचते हैं।
कीमोथैरेपी और रेडिएशन थैरेपी के दौरान आंख और कान से जुड़ी कई समस्याएं हो जाती हैं। नजर कमजोर हो सकती है। रेडिएशन से आंख के अंदरूनी हिस्सों को नुकसान पहुंच सकता है। सुनने की क्षमता पर भी प्रभावित होती है।
इसी तरह, ये थैरेपीज थायरॉइड ग्लैंड्स, मसल्स, हड्डियों, दिल, फेफड़ों, दांत से जुड़ी कई गंभीर समस्याएं पैदा कर देती हैं। इन अंगों के अलावा जननागों के विकास पर भी इसका असर पड़ता है।
कैंसर के इलाज से मां-बाप बनने की क्षमता खत्म हो सकती है
कैंसरग्रस्त बच्चे का होने वाला इलाज बड़े होने पर उसकी फर्टिलिटी पर भी असर करता है। कैंसर सेल्स को खत्म करने के लिए दी जाने वाली दवाएं, सिंकाई, कीमोथैरेपी का प्रजनन अंगों पर भी बुरा असर पड़ता है। इलाज के दौरान टेस्टिकल्स और ओवरीज की कोशिकाएं बुरी तरह से नष्ट हो जाती हैं। जिससे ओवरीज में एग और टेस्टिकल्स में स्पर्म बनना बंद हो जाता है।
कैंसर से ठीक होने के बाद बच्चा अपनी सामान्य जिंदगी तो जी सकता है, लेकिन बड़े होने पर उसे फैमिली शुरू करने में दिक्कत हो सकती है। इसलिए, इलाज शुरू करने से पहले ओन्कोलॉजिस्ट, ओन्को सर्जन और फर्टिलिटी एक्सपर्ट पहले मरीज की हालत जानते हैं। फैमिली से सहमति मिलने के बाद ही बच्चे की फर्टिलिटी को भविष्य के लिए बचाने का प्रोसेस शुरू करते हैं।
बच्चों की फर्टिलिटी प्रिजर्व करने के लिए अपनाते हैं ये तरीका
बिड़ला फर्टिलिटी एंड IVF सेंटर में कन्सल्टेंट डॉ. श्रेया गुप्ता बताती हैं कि अगर कैंसरग्रस्त बच्ची 10-11 साल से कम उम्र की है और प्यूबर्टी हासिल नहीं हुई है, तो लैप्रोस्कोपी से उसकी ओवरीज निकाल लेते हैं, फिर छोटे-छोटे हिस्सों में बांटकर उसके टिश्यूज को फ्रीज कर लेते हैं।
इलाज पूरा होने के 1 साल बाद जब यह सुनिश्चित हो जाता है कि बच्ची को कैंसर का कोई खतरा नहीं है और वह नॉर्मल जिंदगी जी सकती है, तो फ्रीज किए गए टिश्यूज को वापस ओवरीज की जगह ट्रांसप्लांट कर देते हैं। कुछ महीने में ओवरी फर्टिलिटी के लिए तैयार हो जाती है। इसी तरह, अगर किसी बच्ची के निचले हिस्से में कैंसर हुआ है, तो सिर्फ सिंकाई से उसका इलाज हो सकता है।
ऐसे में उसके अंडाशय को अपनी जगह से हटाकर पेट के दूसरे हिस्से में लगा देते हैं। इलाज के बाद फिर सर्जरी द्वारा अंडाशय को वापस अपनी पुरानी जगह लगा दिया जाता है। इसी तरह, 10 साल से कम उम्र के लड़कों के इलाज से पहले उनके टेस्टिकल्स के कुछ टिश्यूज को फ्रीज कर दिया जाता है।
किशोरावस्था में हुआ कैंसर तो एग्स और सीमेन फ्रीज करने का ऑप्शन
अगर किशोरावस्था के बाद किसी को कैंसर हो गया, शादी नहीं हुई, तो एग्स और सीमेन के सैंपल फ्रीज कर दिए जाते हैं। जरूरत पड़ने पर फ्रीज किए गए एग्स और सीमेन से अपनी फैमिली प्लानिंग कर सकते हैं। इन तरीकों से 60 फीसदी बच्चे आगे चलकर मां-बाप बन सकते हैं।
डॉ. श्रेया गुप्ता कहती हैं कि प्यूबर्टी हासिल करने से पहले लड़कों की तुलना में लड़कियों की फर्टिलिटी बचाने में सफलता ज्यादा मिलती है। जबकि, किशोरावस्था के बाद फ्रीज कराए गए स्पर्म और एग्स का सक्सेस रेट बराबर है।
अब आगे बढ़ने से पहले कैंसर सेल्स के बारे में समझते हैं, जो बच्चों या बड़ों के लिए लाइलाज मुसीबत बन जाता है। हालांकि, वक्त पर इलाज हो तो जीवन बच सकता है।
बड़ों की तुलना में इलाज आसान, लेकिन 49% बच्चों के लिए दवाएं और डॉक्टर ही नहीं
बच्चों का कैंसर जितनी तेजी से फैलता है, इलाज का असर भी उन पर उतना ही जल्दी दिखना शुरू होता है। उनमें बड़ों की तरह दूसरी बीमारियां भी कम होती हैं। इन कारणों से उनकी रिकवरी तेज होती है। अगर समय पर इलाज शुरू हो जाए, तो 80 फीसदी बच्चों की जान बचाई जा सकती है। लेकिन, भारत में कैंसर से जूझ रहे 49 फीसदी बच्चों को इलाज ही नहीं मिल पाता है। यहां न तो अस्पतालों में सुविधाएं और दवाएं मिल पाती हैं और न ही पर्याप्त डॉक्टर हैं।
बच्चों को कैंसर होने की वजहें अब तक साफ नहीं हो सकी हैं। आगे बढ़ने से पहले इस बारे में अपनी राय हमें बताएं:
300 खरब कोशिकाओं से मिलकर बनता है शरीर
इंसान का शरीर 300 खरब से ज्यादा कोशिकाओं से मिलकर बना है। अमेरिका में कैंसर पर रिसर्च कर रहे वरिष्ठ वैज्ञानिक डॉ. महेंद्र कुमार सिंह बताते हैं कि जब इस प्रोसेस में कोई गड़बड़ी होती है, तो अचानक इन्हीं में से कुछ कोशिकाएं बेतहाशा बढ़ने लगती हैं। जब इनके नष्ट होने का टाइम आता है, तब भी वे नष्ट नहीं होतीं।
ये पुरानी कोशिकाएं नई कोशिकाओं को जगह ही नहीं देतीं। जिस अंग में ये बेकाबू कोशिकाएं होती हैं, उसी हिस्से के लिए मुसीबत बन जाती हैं। वही बाद में कैंसर का रूप ले लेती हैं। कैंसर सेल्स लसिका तंत्र के जरिए या फिर खून के साथ बहते हुए दूसरे अंगों तक पहुंचकर डेरा जमा लेते हैं। जिससे वहां भी नया ट्यूमर बनने लगता है।
कैंसर का पता चलते ही डॉक्टर सबसे पहले उसकी जांच करते हैं देखते हैं कि ट्यूमर कितना बड़ा है और शरीर में कितना फैला है। इसके आधार पर ही कैंसर की स्टेज तय की जाती है। आमतौर पर कैंसर की 4 स्टेज होती हैं:
100 से ज्यादा टाइप के कैंसर
इंसानों को 100 से ज्यादा टाइप के कैंसर होते हैं। यह शरीर के किसी भी हिस्से में फैल सकता है। मोटे तौर पर कैंसर की 2 कैटिगरी हैं:
1- हेमेटोलॉजिक यानी ब्लड कैंसर: इस तरह का कैंसर ब्लड सेल्स में होता है। जिसमें ल्यूकेमिया, लिम्फोमा और मल्टिपल मायलोमा जैसे कैंसर शामिल हैं।
2- सॉलिड ट्यूमर कैंसर: यह शरीर के किसी अंग या टिश्यूज में होते हैं। ब्रेस्ट, प्रोस्टेट, लंग्स और कोलोरेक्टल कैंसर सॉलिड ट्यूमर कैंसर के ही प्रकार हैं।
बच्चों को कौन से कैंसर का खतरा ज्यादा
डॉ. श्रेया गुप्ता बताती हैं कि ज्यादा छोटे बच्चों को ल्यूकेमिया, लिम्फोमा जैसा ब्लड कैंसर ज्यादा होता है। वहीं, 10-11 साल से ऊपर के बच्चों में ब्रेन ट्यूमर, मांसपेशियों के कैंसर का रिस्क रहता है। 15 साल के बाद किशोरियों में अंडाशय के कैंसर का खतरा बढ़ जाता है।
आमतौर पर वयस्कों को फेफड़े-मुंह का कैंसर, सर्वाइकल और ब्रेस्ट कैंसर ज्यादा होता है। लेकिन, बच्चों को इन 8 तरह के कैंसर का खतरा ज्यादा रहता है:
बच्चे क्यों बन रहे कैंसर के शिकार
बच्चों को कैंसर होने की वजहें अब तक पूरी तरह साफ नहीं हो सकी हैं। विश्व स्वास्थ्य संगठन (WHO) के मुताबिक बच्चों में कैंसर की वजह का पता लगा पाना आमतौर पर मुश्किल होता है। मलेरिया, HIV और हर्पीस फैलाने वाले एपस्टीन-बार वायरस के संक्रमण के कारण भी बच्चों को कैंसर हो सकता है। इसलिए बच्चों को टीके लगवाने जरूरी हैं। हेपेटाइटिस-बी का टीका लिवर कैंसर और पेपिलोमावायरस की वैक्सीन सर्वाइकल कैंसर के खतरे को कम करती है।
जीन्स में बदलाव भी इस बीमारी की वजह बनते हैं। इन बदलावों की भी बहुत सी वजहें होती हैं। खराब लाइफस्टाइल, जंक फूड, कैंसर फैलाने वाले केमिकल, प्रदूषण के साथ ही पेरेंट्स से मिले जीन्स भी इसके लिए जिम्मेदार हैं। करीब 10 फीसदी बच्चों में कैंसर की वजह आनुवांशिक होती है। पेरेंट्स की स्मोकिंग की लत भी बच्चों के कैंसर की चपेट में आने का खतरा बढ़ा देती है।
चिप्स, नमकीन जैसे जंक फूड बन रहे जानलेवा
चिप्स, नमकीन जैसे जंक फूड में आमतौर पर पॉम ऑयल का इस्तेमाल किया जाता है। खराब तेल में तैयार जंक फूड सेहत के लिए खतरे को कई गुना बढ़ा देता है। ऐसे में बिना किसी जेनेटिक कारण के भी बच्चों में कैंसर के मामले तेजी से बढ़ रहे हैं।
इसके साथ ही प्रदूषण भी बच्चों के लिए खतरनाक हो रहा है। इन कारणों से बच्चों की कोशिकाओं में म्यूटेशन हो रहा है, जो कैंसर की वजह बनता है। छोटे बच्चों में कैंसर की वजह जेनेटिक हो सकती है, लेकिन बड़े बच्चों में खानपान और खराब लाइफस्टाइल का रोल बहुत अहम है।
जब किसी बच्चे में कैंसर पनपने लगता है, तो उसमें ये लक्षण दिखते हैं...
जल्दी पता नहीं चलता बच्चों का कैंसर
अगर किसी बच्चे को कैंसर है, तो उसका पता जल्दी नहीं चलता है। आमतौर पर बच्चों की स्क्रीनिंग नहीं होती। पेरेंट्स को कैंसर होने पर बच्चों की नियमित जांच जरूरी होती है, ताकि समय रहते बच्चों में कैंसर के लक्षणों का पता लगाया जा सके। अगर किसी की फैमिली में या पेरेंट्स को कैंसर हो, तो IVF के दौरान प्रेग्नेंसी से पहले ही भ्रूण की बायोप्सी करके कैंसर के खतरे का पता लगाया जा सकता है।
इसलिए सबसे बेहतर होगा कि खुद को और अपने बच्चों को भी कैंसर से बचाकर रखें...
लड़कियों को सर्वाइकल कैंसर से बचाने के लिए हाल ही में सरकार ने CERVAVAC नाम की स्वदेशी वैक्सीन लॉन्च की है, जिसे 9 से 14 साल की स्कूली बच्चियों को मुफ्त लगाया जाएगा। पढ़िए सर्वाइकल कैंसर की गंभीरता बताती यह रिपोर्ट...
असुरक्षित संबंधों का कैंसर:दुनिया के एक-चौथाई गर्भाशय के कैंसर यहां, 73% महिलाओं को जानकारी ही नहीं; पुरुष प्राइवेट पार्ट को भी खतरा
दुनिया में हर 2 मिनट में 1 महिला सर्वाइकल कैंसर की वजह से अपनी जान गंवा देती है। ब्रेस्ट कैंसर के बाद भारत में यह दूसरा ऐसा कैंसर है जो महिलाओं का दुश्मन है। सर्वाइकल कैंसर गर्भाशय के मुंह का कैंसर है जो एक वायरस की वजह से होता है। यह शारीरिक संबंध बनाने से फैल सकता है।
पढ़िए पूरी खबर...
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।